नोएडा में सामने आए Coronavirus के 61 नये मामले, 88 मरीजों को मिली छुट्टी
उत्तर प्रदेश के गौतमबुद्ध नगर जिले में पिछले 24 घंटे में कोरोना वायरस के 88 मरीजों का सफल उपचार हुआ और उन्हें छुट्टी दी गयी। इस बीच आज सुबह तक कोविड-19 के 61 नए मामले सामने आए जिसके साथ ही जिले में संक्रमितों की संख्या बढ़कर साढे छह हजार को पार कर गयी है।
नोएडा: उत्तर प्रदेश के गौतमबुद्ध नगर जिले में पिछले 24 घंटे में कोरोना वायरस के 88 मरीजों का सफल उपचार हुआ और उन्हें छुट्टी दी गयी। इस बीच आज सुबह तक कोविड-19 के 61 नए मामले सामने आए जिसके साथ ही जिले में संक्रमितों की संख्या बढ़कर साढे छह हजार को पार कर गयी है। जिला निगरानी अधिकारी डॉ मनोज कश्यप ने बताया कि मंगलवार सुबह तक कोविड-19 के 61 नए मामले सामने आए हैं।उन्होंने बताया कि इनको मिलाकर जनपद में अब तक 6,596 लोग कोविड-19 से संक्रमित पाए जा चुके हैं। अधिकारी ने बताया कि जिले में पिछले 24 घंटे में 88 मरीजों को सफल उपचार के बाद अस्पताल से छुट्टी दे दी गयी।उन्होंने बताया कि इसके साथ ही जिले में अब तक कुल 5,779 मरीज उपचार के बाद ठीक हो कर घर जा चुके हैं, जबकि 774 लोगों का यहां के विभिन्न अस्पतालों में उपचार चल रहा है।उन्होंने बताया कि जनपद में कोरोना वायरस की वजह से 43 लोगों की अब तक मौत हो चुकी है। अधिकारी ने बताया कि जनपद में कोरोना मरीजों की रिकवरी रेट करीब 87 प्रतिशत है।वहीं उत्तर प्रदेश में पिछले 24 घंटे के दौरान कोविड-19 के 4,186 नये मामले सामने आये जबकि 69 और लोगों की मौत के साथ सोमवार को मृतकों का आंकड़ा बढ़कर 2,515 हो गया। अभी राज्य में 50,893 मरीजों का इलाज चल रहा है।स्वास्थ्य विभाग की ओर से जारी बुलेटिन के अनुसार पिछले 24 घंटे में 69 और लोगों की मौत के साथ इस संक्रमण से जान गंवाने वालों की संख्या बढ़कर 2,515 हो गयी है। बुलेटिन के अनुसार अब तक कुल 1,04,808 लोगों को स्वस्थ होने के बाद अस्पतालों से छुट्टी दी जा चुकी हैं। प्रदेश में कोरोना संक्रमण के 1,58,216 मामले हैं। बुलेटिन के मुताबिक पिछले 24 घंटे में सबसे अधिक 10 लोगों की मौत कानपुर नगर में हुई।राजधानी लखनऊ में आठ, मुरादाबाद में छह तथा प्रयागराज और उन्नाव में चार-चार मौतें कोरोना संक्रमण के चलते हुई। अब तक इस संक्रमण से सबसे अधिक 309 लोगों की मौत कानपुर नगर में हुई हैं। लखनऊ में 217, वाराणसी में 125 और मेरठ में 123 लोगों की मौत अब तक इस संक्रमण के कारण हो चुकी है।